**A LEXUS LETISZTULT DIZÁJNMEGOLDÁSAI AZ ŐSI JAPÁN KÉZMŰVES HAGYOMÁNYOKBAN GYÖKEREZNEK**

**Nem titok, hogy a Lexus kortárs dizájnjára nagy hatást gyakorol a tradicionális japán esztétika, vagyis az a szépérzék, amit a szigetország művészei és a kézművesei évszázadokon…sőt évezredeken át csiszoltak tökéletessé. A legújabb Lexus modellek egyedülálló karakterét és minőségét az adja, hogy a márka kiváló érzékkel kombinálja a modern stílust és a részletek művészi szintű kidolgozását.**

Jó példa erre az új UX kompakt crossover, amelynek dizájnjához egy ősi japán építészeti koncepció, az engawa adta az alapötletet. Ahogy a tradicionális japán házak teraszain is megfigyelhető, az engawa finom átmenetet képez a ‘kint’ és ‘bent’ között. Az UX esetében ez azt jelenti, hogy a karosszéria első része gyakorlatilag már a műszerfalnál elkezdődik, és a szélvédőn átnyúlva töretlenül folytatódik a motorháztető elülső pereméig. De megemlíthetnénk a bőr üléskárpitok varrását is, ami sashiko öltésekkel készült, vagyis azzal a technikával, amit már több mint 1200 éve használnak a judo- és kendo-öltözékeken. A Lexus kiválóan képzett, szakmájuk legelismertebb művelőinek számító takumi mesterei centiméterenként 4 öltéssel erősítik meg a kárpitokat, és minden tűszúrás pontosan oda kerül, ahová kell. Az UX más tekintetben is egyedülálló, hiszen ez az első autó, amelynek utasterét a hagyományos japán tolóajtók washi papírjának szép mintázata díszíti.

És ha már szóba került az utastér, nem feledkezhetünk meg az új ES szedán dekorációs elemeiről, amelyeket a Lexus dizájnerei ugyanazzal az időigényes hadori technikával munkáltak meg, mint amivel annak idején a szamuráj harcosok híres fegyvere, a katana ívelt pengéjét polírozták a kardcsiszárok. A XXI. századi szakemberek fejlett számítógépes technikával állították elő annak a mintázatnak a pontos mását, amit még ma is úgy megcsodálunk a XV-XVI. századi japán kardokon.

A tradicionális kézművesség még magasabb szinten ölt testet az LS zászlóshajó szedánban. Az ajtók belső burkolatát egyedi, kézzel hajtogatott panel díszíti; az origami papírhajtogatás ihletével megalkotott elemet Yuko Shimizu, egy Kiotóban élő takumi készíti a Lexus számára, akinek munkái gyakran tűnnek fel neves belsőépítészek és divattervezők kollekcióiban, vagy éppen esküvői ruhákon. Ugyancsak az ajtókon csodálhatjuk meg a japán kiriko üvegmetszéssel készített betéteket; ezek egy kizárólag kézi munkával dolgozó takumitól, Toshiyasu Nakamurától származnak. Ahhoz, hogy az általa készített, aprólékosan metszett prototípusból elkészülhessen az autóba beépíthető dekorációs betét, egy teljesen új üvegöntési technológiát kellett kidolgoznia az erre szakosodott Asahi üzemnek.

**Kézzel hajtogatott mestermű**

A Lexus LS ajtóborítása bizonyos modellváltozatokban a japán origami-művészet legszebb hagyományait idézi. Eze a szövetpanelek Kiotó nagy múltú városának egyik apró manufaktúrájában készülnek, ahol egy különleges tudású takumi mester irányítja a munkát. A kézi redőzés az ősi japán papírhajtogatás, az origami textilipari megfelelője, amikor egy sima szövetből olyan felületet hajtogatnak, amelynek mintázatát a fények és az árnyékok játéka adja ki. Yuko Shimizu textilművész stúdiójában, a Sankyo cégnél finom anyagokból terveznek és formálnak különleges függönyöket, alkalmi ruhákat és menyasszonyi ruhákat, ez utóbbi egyébként a cég specialitása. Shimizu asszony nap mint nap az őt körülvevő természetből merít ihletet.

*„Fölöttünk feszül az égbolt, kavarognak a felhők, folynak a vizek, és ez épp elég. Itt van például a mellettünk csordogáló folyó, aminek vize úgy bukik át a kavicsokon, hogy közben izgalmas mintákat formáz. Csak ránézek, és máris támad egy új ötletem.” –* meséli Shimizu.

A Sankyo cég egyébiránt eredetileg hajtogatógépek gyártásával foglalkozott, ám az évtizedek során Shimizu rengeteg kézműves mesterrel találkozott a szakmában, és lassan megtanulta tőlük a kézi redőzés művészetét. Mindig is arra törekedett, hogy sok különböző forrásból meríthesse tudását, és éppen ez az átlagostól eltérő szemlélet segítette hozzá ahhoz a szakértelemhez, amivel a legmeglepőbb feladatokra is képes megoldást találni – például arra a kihívásra, amellyel a Lexus kapcsán szembesült. Shimizu művészete ugyanis felkeltette a Seiren textilüzem figyelmét, akiknek szöveteiből gyönyörű esküvői ruhákat hajtogatott. A Lexus is használja ezeket a textileket, és amikor az autógyár úgy döntött, hogy az LS modellt a régi japán kézművesség remekeivel díszíti, egyértelmű volt, hogy a textilművész hölgyet kérik fel a hajtogatott ajtóborítás kidolgozására. A Serien üzem leszállította a hajtogatott panelekhez szükséges szövetet, ami kétségtelenül luxusszínvonalú és tartós anyag volt, csakhogy sokkal vastagabb és sűrűbb szövésű annál, amivel Shimizu általában dolgozni szokott. Éppen ezért komoly kihívást jelentett, hogy olyan ajtópanelt alkosson belőle, ami hűen tükrözi az LS eleganciáját és kézműves kidolgozását, miközben ellenáll minden igénybevételnek, ami egy autóban mindennaposnak számít: a hőmérséklet ingadozásának, a pornak, a dörzsölésnek és még sok egyébnek. Shimizu rugalmas szemlélete szerencsére itt is segítséget jelentett.

*„A feladat megoldásához egészen újfajta elképzelésre és a munkamódszerek teljes átalakítására volt szükség.”* - avat a művész, aki a korábbi három helyett hat kiválóan képzett munkatárs között osztotta meg az összesen húsz munkafázist.

Így alakult ki az a munkamenet, aminek eredményeképpen három nap alatt elkészül egy ajtópanel. A Sankyo stúdióban általában egyetlen Takumi dolgozik, ám ahhoz, hogy ebből a vastagabb és tartósabb anyagból készíthessék el a paneleket, még egy Takumi segítsége kellett, hogy a két mester együttes munkával, teljes összhangban redőzze a textilt. Ezt az innovációt újabb követte, amikor Shimizu új technikákat alkalmazott, hogy a felületeken szebben érvényesüljön a fény és az árnyék játéka – ehhez pedig az kellett, hogy a hajtások szélessége folyamatosan változzon. Amikor a Nap vagy a kabinvilágítás fénye rávetül a felületre, a fények és az árnyékok térbeli mintákat rajzolnak ki az ajtópanelen, és minden egyes hajtás a Lexus „L” motívumát kelti életre.

Bár Shimizu munkatársai egytől egyig alkalmazottak, mégis úgy tűnik, mintha családtagok lennének. Családtagok, akik energiájuk, törekvésük és tudásuk természetes összhangjával alkotják meg kézzel hajtogatott szövet-költeményeiket. Itt nem egyszerűen termékek készülnek, hanem olyasmi, ami több ennél, és a művésznő azt reméli, hogy mindezt az LS utasai is átérzik majd.

*„Rengeteg energiát fektettünk egy igazán gyönyörű dolog elkészítésébe, ami melegséget áraszt magából, hogy az autóban ülők kényelmesen és tökéletes nyugalomban utazhassanak.”* – foglalja össze Shimizu.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com